РЕГЛАМЕНТ ЗА ИЗПЪЛНЕНИЕ (ЕС) № 1266/2013 НА КОМИСИЯТА
от 5 декември 2013 година
за вписване на название в Регистъра на защитените наименования за произход и защитените географски указания [Holsteiner Tilsiter (ЗГУ)]
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 2 от него,
като има предвид, че:
(1)
Регламент (ЕС) № 1151/2012 отмени и замени Регламент (ЕО) № 510/2006 на Съвета от 20 март 2006 г. относно закрилата на географски указания и наименования за произход на земеделски продукти и храни (2).
(2)
В съответствие с член 6, параграф 2 от Регламент (ЕО) № 510/2006 заявлението за регистрация на названието „Holsteiner Tilsiter“, подадено от Германия, бе публикувано в Официален вестник на Европейския съюз (3).
(3)
Асоциациите „Dairy Australia Limited“, „Dairy Companies Association of New Zealand“, както и „Consortium for Common Food Names“ възразиха срещу тази регистрация в съответствие с член 7, параграф 3, буква б) от Регламент (ЕО) № 510/2006. Възраженията бяха счетени за приемливи въз основа на член 7, параграф 3 от посочения регламент.
(4)
В контекста на посочените възражения се подчертава по-специално, че регистрацията на въпросното название ще застраши съществуването на названия, търговски марки или продукти, предлагани законно на пазара в продължение на поне пет години преди датата на публикуване, предвидена в член 6, параграф 2, и че названието, предложено за регистрация, е родово.
(5)
С писмо от 2 май 2013 г. Комисията покани заинтересованите страни да проведат необходимите консултации.
(6)
На 16 юли 2013 г. Комисията бе уведомена, че между Германия и подалите възражение организации е било постигнато съгласие в рамките на изисквания срок от три месеца.
(7)
В хода на посочените по-горе консултации бива установено, че основните опасения на изразилите несъгласие организации се отнасят до названията „Tilsit“ и „Tilsiter“, второто от които се съдържа в съставното „Holsteiner Tilsiter“. Поисканата от производителя защита обаче се отнася само до въпросното съставно наименование като цяло. В съответствие с член 13, параграф 1, последна алинея от Регламент (ЕС) № 1151/2012 названията „Tilsit“ и „Tilsiter“ могат да продължат да се използват на територията на Съюза, при условие че се спазват приложимите принципи и правила на правния ред на Съюза.
(8)
Названието „Holsteiner Tilsiter“ следователно може да се впише в Регистъра на защитените наименования за произход и защитените географски указания,
ПРИЕ НАСТОЯЩИЯ РЕГЛАМЕНТ:
Член 1
Регистрира се названието, посочено в приложението към настоящия регламент.
Чрез дерогация от първа алинея названията „Tilsit“ и „Tilsiter“ могат да продължат да се използват на територията на Съюза, при условие че се спазват приложимите принципи и правила на правния ред на Съюза.
Член 2
Настоящият регламент влиза в сила на двадесетия ден след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 5 декември 2013 година.